**Dan škole 2025.**

U srijedu, 23. travnja smo obilježili Dan škole i dan poljičkoga zaštitnika sv. Jure. Škola na ovom području već više od 150 godina vodi borbu za pismenost, opstanak i obranu poljičkog i hrvatskog nacionalnog bića. Kako nekada tako i danas poseban naglasak je na očuvanju tradicije i identiteta ovog dijela Zamosorja. U svjetlu toga Škola i Inicijativa Poljičanki pokreće radionice pod nazivom”Moj kulturni identitet”, tri entuzijastične žene Snježana Kordun, Hrvatka Čović i Dijana Kaćunko, ujedinjene ljubavlju prema rodnom kraju, te vođene željom kako oplemeniti slobodno vrijeme naše djece, a potaknute vodstvom Škole, oformile su radionice tradicionalnog plesa i pjevanja. Udružile su svoje glasove i ideju u Inicijativu Poljičanki koju vodi moto: „Tko pjeva, zlo ne misli!” te time žele djeci prenijeti ponos na bogatu kulturno-povijesnu baštinu ovoga kraja. Svoje stečeno znanje djeca su predstavila na sam Dan škole plešući tradicionalne plesove ovoga kraja.

Kasnije su se pridružili ostalim učenicima sudjelujući u natjecanju u raznim igrama. Tako su potezali konop, utrkivali se u kariolama , bacali kamena s ramena, te rješavali zagonetke kako bi pronašli skriveno blago. Svaki je pobjednik bio nagrađen slatkišima, a sve su učenike dočekali kolači i torta za okrepu. Kako je to izgledalo pogledajte u fotogaleriji.